2023/0011 (NLE)

Predlog

IZVEDBENI SKLEP SVETA

o spremembi Izvedbenega sklepa Sveta (ST 10158/21; ST 10158/21 ADD 1) o odobritvi ocene načrta za okrevanje in odpornost za Nemčijo

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost in zlasti člena 21(2) Uredbe,

ob upoštevanju predloga Evropske komisije,

ob upoštevanju naslednjega:

(1)Potem ko je Nemčija 28. aprila 2021 predložila nacionalni načrt za okrevanje in odpornost, je Komisija Svetu zanj predlagala pozitivno oceno. Svet je odobril pozitivno oceno z Izvedbenim sklepom Sveta z dne 13. julija 2021.

(2)V skladu s členom 11(2) Uredbe (EU) 2021/241 bi bilo treba najvišji finančni prispevek za nepovratno finančno podporo vsaki državi članici posodobiti do 30. junija 2022 v skladu z metodologijo iz navedenega člena. Komisija je 30. junija 2022 predstavila rezultate navedene posodobitve Evropskemu parlamentu in Svetu.

(3)Nemčija je 9. decembra 2022 Komisiji poslala obrazloženo zahtevo za spremembo Izvedbenega sklepa Sveta v skladu s členom 21(1) Uredbe (EU) 2021/241, pri čemer je menila, da načrta za okrevanje in odpornost zaradi objektivnih okoliščin delno ni več mogoče realizirati. Na podlagi tega je Nemčija predložila spremenjeni načrt za okrevanje in odpornost.

(4)Spremenjeni načrt za okrevanje in odpornost, ki ga je predložila Nemčija, vpliva na dva ukrepa. Prvič, naložbo 2.2.4 Spodbujanje digitalizacije železnic z zamenjavo programov konvencionalnih prepletenosti/hitro tira za pospešitev uvajanja „Digital Rail Germany“ (SLP) v okviru komponente 2.2 Digitalizacija gospodarstva in ciljem pod zaporedno številko 72. Drugič, naložbo 5.1.3 Posebni program za pospešitev raziskav in razvoja nujno potrebnih cepiv proti virusu SARS-CoV-2 v okviru komponente 5.1 Krepitev zdravstvenega sistema, odpornega na pandemijo, ter s ciljema pod zaporednima številkama 105 in 106.

(5)Naložba 2.2.4 zajema financiranje sedmih pilotnih projektov, katerih cilj je razviti rešitve za zamenjavo starih železniških signalnih skrinjic in sistemov za zaščito nivojskih prehodov s sistemi zaščite najnovejše digitalne generacije. Spremenjeni načrt za okrevanje in odpornost, ki ga je predložila Nemčija, zaradi objektivnih okoliščin spreminja predvideni časovni okvir izvajanja za enega od sedmih projektov, tj. SLP Ansbach. Nemčija je pojasnila, da zaradi izrednih zamud, ki so nastale med gradnjo, cilja z zaporedno številko 72 ni več mogoče v celoti doseči v predvidenem časovnem okviru. Te zamude so povezane z odkritjem skrite kontaminacije tal, čemur je sledilo odkritje bomb in streliva, zaradi česar je bilo treba spremeniti gradbeno tehnologijo, nazadnje pa tudi z izjemno visokimi temperaturami poleti leta 2022, ki so ovirale dela blizu tirov in pod njimi. Na podlagi tega je Nemčija zaprosila, da se projekt SLP Ansbach odstrani iz cilja, pri katerem naj bi se zaporedna številka 72 predvidoma zaključila v zadnjem četrtletju leta 2021, in za izvedbo tega projekta predlagala nov cilj 72A, ki naj bi se zaključil do prvega četrtletja leta 2023.

(6)Cilj naložbe 5.1.3 je podpreti raziskave in razvoj cepiv proti virusu SARS-CoV-2, da se zmanjšata resnost in trajanje pandemije. Naložba vključuje finančno podporo nemškim proizvajalcem cepiv, da se povečata njihova razvojna in proizvodna zmogljivost, ter za povečanje števila pacientov v fazah kliničnega preskušanja. Spremenjeni načrt za okrevanje in odpornost, ki ga je predložila Nemčija, spreminja cilje v zvezi z izvajanjem ukrepa zaradi objektivnih okoliščin. Nemčija je pojasnila, da je bil eden od treh proizvajalcev cepiv, ki so sodelovali v posebnem podpornem programu, uspešen pri raziskavah in zagotavljanju dostopnosti cepiva, medtem ko druga dva udeleženca nista vložila vloge pri Evropski agenciji za zdravila za odobritev svojega cepiva. Zaradi tega cilja z zaporedno številko 105 ni več mogoče v celoti doseči. Nemčija je poleg tega pojasnila, da so finančna sredstva v okviru programa prejela tri podjetja, vendar se je en proizvajalec cepiv umaknil iz postopka odobritve pri Evropski agenciji za zdravila, pri enem pa je prišlo do velikih zamud pri doseganju predhodno opredeljenih mejnikov, povezanih s fazami razvoja cepiva (kot je odobritev določene faze kliničnega preskušanja ali odobritev cepiva) in tudi ni vložil vloge za odobritev. Nemčija je tudi navedla, da izplačila za program v višini več kot 591 281 160 EUR ni mogoče doseči, zaradi česar cilja z zaporedno številko 106 ni več mogoče v celoti doseči. Na podlagi tega je Nemčija zaprosila črtanje cilja z zaporedno številko 105, ki je zahteval, da drugi udeleženec posebnega raziskovalnega programa vloži vlogo za odobritev cepiva proti virusu SARS-CoV-2 pri Evropski agenciji za zdravila. Nemčija je tudi zaprosila, da se cilj z zaporedno številko 106 spremeni, tako da se skupni znesek, dodeljen ukrepu, popravi navzdol s 750 000 000 EUR na 591 000 000 EUR, zmanjša pa naj se tudi s tem povezan cilj glede izplačila. Ta znesek v višini 591 000 000 EUR se upošteva kot skupni ocenjeni strošek ukrepa. Za določitev finančnega prispevka v skladu s členom 20(4) Uredbe (EU) 2021/241 bi bilo treba upoštevati znižani skupni ocenjeni strošek načrta za okrevanje in odpornost.

(7)Komisija meni, da razlogi, ki jih je navedla Nemčija, upravičujejo spremembo v skladu s členom 21(2) Uredbe (EU) 2021/241. Komisija je na podlagi člena 19 Uredbe (EU) 2021/241 ocenila ustreznost, uspešnost, učinkovitost in skladnost spremenjenega načrta za okrevanje in odpornost v skladu s smernicami za ocenjevanje iz Priloge V k navedeni uredbi.

(8)Zelo omejena sprememba, ki jo predlaga Nemčija, ne vpliva na ustreznost, uspešnost, učinkovitost in skladnost načrta za okrevanje in odpornost.